EKH ลั่นกระแสตอบรับ “ศูนย์เด็กหลอดแก้ว” ดีเกินคาด มั่นใจหนุนผลงานปีนี้โตทะลุ 10%
EKH ลั่นกระแสตอบรับ "ศูนย์ผู้มีบุตรยาก" ดีเกินคาด พบลูกค้าจีนเข้ารับบริการราว 80% สร้างรายได้ร่วม 40 ล้านบาท หนุนผลงานปีนี้โตทะลุ 10%
26 มิ.ย. 2561

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า ภายหลังจากที่บริษัทฯ ได้เปิดให้บริการศูนย์ผู้มีบุตรยาก (ศูนย์เด็กหลอดแก้ว) ตั้งแต่ต้นปีที่ผ่านมา พบว่ากลุ่มลูกค้าให้การตอบรับค่อนข้างดี
โดยส่วนใหญ่เป็นลูกค้าชาวจีนประมาณ 70-80% และเชื่อว่าจะทยอยเพิ่มขึ้นอีกในอนาคต  ทำให้คาดว่าทั้งปียอดผู้เข้ามาใช้บริการจะอยู่ที่ประมาณ 120 ราย และสร้างรายได้ให้กับบริษัทฯ ในปีแรกที่เปิดให้บริการประมาณ 30-40 ล้านบาท
สำหรับแนวโน้มผลการดำเนินงานในช่วงที่เหลือของปีนี้ คาดว่าจะเติบโตต่อเนื่องจากช่วงที่ผ่านมา โดยมีรายได้เพิ่มขึ้นจากการเปิดศูนย์ผู้มีบุตรยาก เพื่อรองรับผู้มีบุตรยากทั้งในประเทศและสาธารณรัฐประชาชนจีน ซึ่งได้รับความร่วมมือจากพันธมิตรจากประเทศจีนให้การแนะนำลูกค้าเข้ามาใช้บริการที่โรงพยาบาลอย่างต่อเนื่อง
นอกจากนี้บริษัทฯ ยังได้ปรับเพิ่มราคาห้องพักที่ปรับปรุงใหม่ขึ้นอีก 10% จึงทำให้มั่นใจว่า ผลการดำเนินงานทั้งปีจะเติบโตตามเป้าที่ตั้งไว้ไม่ต่ำกว่า 10%  จากปี 2560 ที่ทำได้ 540.98 ล้านบาท
ส่วนแนวโน้มผลการดำเนินงานในระยะเวลา 5 ปีข้างหน้า (2561-2565) คาดว่าจะมีรายได้แตะระดับ 1,000 ล้านบาท จากการเปิดให้บริการศูนย์ผู้มีบุตรยาก (ศูนย์เด็กหลอดแก้ว) ศูนย์ไตเทียม ศูนย์กุมารเวช
“เดิมจุดเด่นของ EKH มีความเชี่ยวชาญและมีชื่อเสียงในเรื่องศูนย์แม่และเด็กอยู่แล้ว แต่เมื่อได้ยกระดับการให้บริการรักษาโรคเฉพาะทางมากขึ้น รวมถึงได้เจาะตลาดใหม่ที่น่าสนใจโดยการเปิดศูนย์สำหรับผู้มีบุตรยากเพื่อเพิ่มรายได้
เมื่อผนวกเข้ากับทีมแพทย์ที่มีความเชี่ยวชาญ เครื่องมือทางการแพทย์ที่ทันสมัย พันธมิตรที่แข็งแกร่ง และราคาค่าบริการทางการแพทย์ที่ไม่สูงมากนัก จึงทำให้ได้รับผลตอบรับจากลูกค้าค่อนข้างดี กอปรกับอัตราความสำเร็จเป็นที่น่าพอใจ ทำให้มั่นใจได้ว่า EKH จะเป็นโรงพยาบาลขนาดเล็กที่มีศักยภาพในการให้บริการด้านการแพทย์ที่ครบวงจร ”นายแพทย์อำนาจ กล่าวในที่สุด